ZAPISNIK

31. sjednice Vijeća Mjesnog odbora Kupinečki Kraljevec I.,
održane 16. listopada 2023. godine,

 s početkom u 19,30 sati
Nazočni članovi Vijeća: Žarko Vučak, Ivana Pogačić, Stjepan Barić, Darko Pereković i Lucija Josipović. 
Zapisnik vodi: Lidija Špišić, stručni referent za rad tijela mjesne samouprave.
Predsjedava: Žarko Vučak, predsjednik Vijeća.
         Predsjednik Vijeća, pozdravlja nazočne, konstatira da sjednici nazoče svi članovi Vijeća  što znači da Vijeće može pravovaljano odlučivati te otvara 31. sjednicu Vijeća. 
      Predlaže da Vijeće započne s radom te da se prije usvajanja dnevnog reda usvoji zapisnik 30. sjednice. Otvara raspravu.

       Bez rasprave, jednoglasno (5 “za”), Vijeće prihvaća tekst zapisnika 30. sjednice.    
Predsjednik Vijeća konstatira da su članovi Vijeća prije sjednice primili prijedlog dnevnog reda. 
       Budući da nema drugih prijedloga, Predsjednik Vijeća daje prijedlog dnevnog reda na glasovanje. 
       Vijeće je jednoglasno (5 ”za”) usvojilo 
dnevni red:
1. Prijedlog zaključka  o davanju mišljenja na Nacrt prijedloga Odluke o izradi izmjena i dopuna Prostornog plana Grada Zagreba
2. Prijedlog zaključka o potrebi čišćenja uljevnih glava i šahtova za oborinsku odvodnju u ulici Kraljevečki brijegi
3. Prijedlog zaključka o namjeri donošenja Plana potreba  za aktivnosti, programe i projekte unapređenja kvalitete života u 2024.  i osiguranju sredstava za donošenje istog 

4. Obavijesti, pitanja i prijedlozi

· obavijest Gradskog ureda za katastar i geodetske poslove u vezi katastarske izmjere k.o. Starjak i k.o. Horvati

Ad 1)  Prijedlog zaključka  o davanju mišljenja na Nacrt prijedloga Odluke o izradi izmjena i 
           dopuna Prostornog plana Grada Zagreba
Predsjednik Vijeća, Žarko Vučak konstatira da su članovi Vijeća primili Prijedlog u pisanom obliku, daje riječ potpredsjednici, Ivani Pogačić budući da  je izradila Prijedlog. 

            Ivan Pogačić obrazlaže Prijedlog zaključka.

            Nakon kraće rasprave, predsjednik Vijeća daje Prijedlog zaključka na glasovanje.
             Vijeće je jednoglasno (5 „za“)  donijelo 
Z A K LJ U Č A K
o davanju  mišljenja na Nacrt prijedloga ODLUKE o izradi izmjena i dopuna Prostornog plana Grada Zagreba
1. Vijeće Mjesnog odbora Kupinečki Kraljevec I. upoznalo se s Nacrtom prijedloga ODLUKE o izradi izmjena i dopuna Prostornog plana Grada Zagreba.

2. Vijeće Mjesnog odbora daje negativno mišljenje te izražava negodovanje i ogorčenost zbog toga što u Nacrt prijedloga ODLUKE o izradi izmjena i dopuna Prostornog plana Grada Zagreba nije, kao razlog za donošenje Odluke,  navedena obveza brisanje lokacije Obrešćica kao lokacije za postrojenje za termičku ili biološku obradu otpada (kompostana) koja proizlazi iz Zaključka Gradske skupštine Grada Zagreba KLASA: 021-05/18-01/235, URBROJ 251-01-05-18-3 od 24. svibnja 2018, (Službeni glasnik Grada Zagreba 13/18, u daljnjem tekstu Zaključak). 

3. Vijeće traži da su u  Nacrtu prijedloga ODLUKE o izradi izmjena i dopuna Prostornog plana Grada Zagreba u članku 3. u stavku 1. kao prva doda alineja koja treba glasiti: 

· brisanje lokacije Obreščice kao lokacije postrojenja za obradu biootpada (u kartografskom i  tekstualnom prikazu) što je obveza koja proizlazi iz  Zaključka Gradske skupštine Grada Zagreba KLASA: 021-05/18-01/235, URBROJ 251-01-05-18-3 od 24. svibnja 2018, (Službeni glasnik Grada Zagreba 13/18, u daljnjem tekstu Zaključak)

4. Ovaj zaključak dostavlja se Vijeću Gradske četvrti Brezovica na dalje postupanje.                                                                                                 

O b r a z l o ž e n j e

Vijeće Mjesnog odbora Kupinečki Kraljevec I. upoznalo se s Nacrtom Prijedloga odluke o izmjenama i dopunama Prostornog plana Grada Zagreba. Nakon rasprave  donijelo je Zaključak o davanju  mišljenja na Nacrt prijedloga ODLUKE o izradi izmjena i dopuna Prostornog plana Grada Zagreba.

Vijeće podržava preispitivanje i redefiniranje odredbi te obuhvata zona i lokacija unutar Plana vezano za gospodarenje otpadom sukladno odredbama posebnih zakona i pravilnika koji se odnose na održivo gospodarenje otpadom, no traži da se u predmetnoj Odluci kao razlog  i cilj za donošenje Odluke u članku 3. u stavku 1. kao prva doda alineja koja treba glasiti: 

-
brisanje lokacije Obreščice kao lokacije postrojenja za obradu biootpada (u kartografskom i  tekstualnom prikazu) što je obveza koja proizlazi iz  Zaključka Gradske skupštine Grada Zagreba KLASA: 021-05/18-01/235, URBROJ 251-01-05-18-3 od 24. svibnja 2018, (Službeni glasnik Grada Zagreba 13/18, u daljnjem tekstu Zaključak)

Vijeće smatra da je ovo nužno kako bi se osigurala sigurna provedba amandmana - Zaključka kod donošenja izmjena i dopuna Prostornog plana (brisanje lokacije Obreščica kao lokacije za kompostanu i građevinu za biološku ili termičku obradu otpada kako je napisano kartografskom prikazu PPGZ 2017., te je potrebno napraviti usklađenje u tekstualnom i kartografskom prikazu, tj. potrebno je izbrisati lokaciju u tekstualnom dijelu Prostornog plana i u  kartografskim prikazima maknuti oznaku K  građevina za biološku ili termičku obradu otpada /kompostana/). Samim time, spriječilo bi se bilo kakvo uvrštavanje lokacije Obrešćica  u novi Plan gospodarenja otpadom koji će Grad Zagreb donijeti za razdoblje od 2024. - 2029.  koji bi opet u sebi mogao imati rezerviranu lokaciju Obreščica za manipulacije sa otpadom.

Poznato je koliki gnjev građana je bio vezano za najavu izgradnje navedene kompostane i da su građani smireni usvajanjem amandmana - zaključka  o brisanju te lokacije sjednici Gradske  Skupštine Grada Zagreba. 

Opetovanim izbjegavanjem decidiranog navođenja, kao razloga za donošenje, ciljeva i programskih polazišta za donošenje izmjena i dopuna Prostornog plana, brisanje lokacije Obreščica što je obveza prema Zaključku na temelju amandmana ostavlja nevjericu u ljudima  i vraća u stanje zabrinutosti i bunta.

Predstavnici vijeća mjesnih odbora i Vijeća Gradske četvrti Brezovica svojim Zaključcima u više navrata upozoravali su na niz nepravilnosti i jasno i glasno rekli da se pristupi izmjeni i dopuni Prostornog plana s zahtjevom brisanje i izbacivanje lokacije Obreščice iz tekstualnog i kartografskog prikaza Prostornog plana kao lokacije K. Vijeće zato  ne prihvaća ovakav Nacrt prijedloga Odluke o izmjenama i dopunama Prostornog plana Grada Zagreba te traži da se ispoštuje  amandman koji je Gradska skupština IZGLASALA na 13. sjednici, 24. svibnja 2018., te donijela ZAKLJUČAK kojim zadužuje gradonačelnika Grada Zagreba da pokrene  postupak izmjena i dopuna Prostornog plana Grada Zagreba za brisanje lokacije Obreščica kao lokacije za postrojenje za obradu biootpada, a koji je naveden i kao jedan od razloga i programskih polazišta za izmjene i dopune Prostornog plana Grada Zagreba u  Odluci o izradi izmjena i dopuna Prostornog plana Grada Zagreba (Službeni glasnik Grada Zagreba 27/20).
Vijeće stoga, obzirom da se radi točkasta izmjena Prostornog plana, još jednom traži da se promijeni trenutni Nacrt prijedloga Odluke o izmjeni i dopuni Prostornog plana Grada Zagreba te da se kako je i prvobitno izglasano, ispoštuje amandman, volja stanovnika i Zaključci mjesne samouprave Gradske četvrti Brezovica te da se izmjeni Nacrt prijedloga Odluke tako da se u razloge, ciljeve i programska polazišta navede izbacivanje lokacije Obreščice iz tekstualnog i kartografskog prikaza Prostornog plana Grada Zagreba kao lokacije za potrebe kompostane ili građevine za biološku ili termičku obradu otpada kako je navedeno u kartografskim prikazima Prostornog plana Grada Zagreba.
Ad 2) Prijedlog zaključka o potrebi čišćenja uljevnih glava i šahtova za oborinsku odvodnju u 
           ulici Kraljevečki brijegi
        Predsjednik Vijeća, Žarko Vučak konstatira da su članovi Vijeća primili Prijedlog u pisanom obliku. Otvara raspravu.
        U raspravi sudjelovali Darko Pereković i Žarko Vučak.

        Predsjednik Vijeća daje Prijedlog na glasovanje. 
        Vijeće je jednoglasno (5 „za“)  donijelo 

 ZAKLJUČAK 

o potrebi čišćenja uljevnih glava i šahtova za oborinsku odvodnju u ulici  

Kraljevečki brijegi 

1. Vijeće Mjesnog odbora Kupinečki Kraljevec I. na zahtjev stanovnika ulice Kraljevečki brijegi raspravilo je stanje odvodnje prometnice.

2. Vijeće je utvrdilo da su uljevne glave za otjecanje oborinske vode u sustav odvodnje začepljene sipinom i izraslim korovom. Izvedeni šahtovi za prihvat vode s kolnika su puni mulja te je otjecanje vode u sustav odvodnje iz istih otežano. Iz navedenih razloga kolnik kod oborina postaje vodotok te je upitna sigurnost odvijanja prometa, stoga  Vijeće traži da iz sredstava redovnog održavanja žurno izvrši:

a) čišćenje uljevne glave za prihvat oborina u sustav odvodnje 

b) čišćenje šahtova (ispod rešetki na kolniku),  kao i spojne cijevi iz istih prema sustavu odvodnje.

      3.    Ovaj zaključak dostavlja se Vijeću Gradske četvrti Brezovica na dalje postupanje.

Ad 3) Prijedlog zaključka o namjeri donošenja Plana potreba  za aktivnosti, programe i projekte 
          unapređenja kvalitete života u 2024.  i osiguranju sredstava za donošenje istog 

Predsjednik Vijeća, Žarko Vučak konstatira da su članovi Vijeća primili Prijedlog zaključka u pisanom obliku. Obrazlaže isti te navodi da ukoliko će Plan biti moguće realizirati, da bi se sredstva usmjerila na organizaciju manifestacije Ivanje u Kupinečkom Kraljevcu. Gradski ured će vijeća koja će iskazati interes za donošenje Plana, sukcesivno informirati o daljim koracima u cilju realizacije Plana.

Potpredsjednica Vijeća, Ivana Pogačić pita može li se u navedeni Plan uvrstiti organizacija Adventa.

Predsjednik Vijeća, Žarko Vučak odgovora da sredstva nisu dovoljna za organizaciju dvije manifestacije, no ukoliko se ne dospije do Ivanja riješiti pitanje financiranja iz ovog Plana, sredstva bi se mogla preusmjeriti na Advent ili ukoliko Vijeće Gradske četvrti preuzme organizaciju Ivanja kao centralne manifestacije Gradske četvrti Brezovica.

             Budući da se nitko ne javlja za riječ, daje Prijedlog na glasovanje.

             Vijeće je jednoglasno (5 „za“)  donijelo 
ZAKLJUČAK 

 o namjeri donošenja Plana potreba za aktivnosti, programe i projekte unapređenja kvalitete života u 2024.  i osiguranju sredstava za donošenje istog
1. Vijeće Mjesnog odbora Kupinečki Kraljevec I. na zahtjev Gradskog ureda za mjesnu samoupravu, promet, civilnu zaštitu i sigurnost, KLASA: 024-08/23-001/20, 

URBROJ : 251 -13-10/001-23-7 od 28. rujna 2023. raspravilo je potrebe o aktivnostima, programima i projektima unapređenja kvalitete života u 2024. 

2. Vijeće pozdravlja otvaranje mogućnosti samostalnog donošenja Plana potreba za aktivnostima, programima i projektima unapređenja kvaliteta života građana na svom području u cilju poboljšanja društvenog standarda.

3. Vijeće planira donošenje Plana potreba za aktivnostima, programima i projektima unapređenja kvaliteta života te traži da se osiguraju financijska sredstva za realizaciju istog i to u maksimalnom predviđenom iznosu. 

4. Vijeće predlaže da se financira tradicionalna aktivnost „Ivanje u Kupinečkom Kraljevcu“ koja je kulturno zabavna i sportska manifestacija. Manifestacija se financira, ali u nedovoljnom iznosu iz Programa zadovoljavanja kulturnih potreba i to preko Centra za kulturu Novi Zagreb. 

5. Ovaj zaključak dostavlja se Vijeću Gradske četvrti Brezovica na dalje postupanje.

Ad 4) Obavijesti, pitanja i prijedlozi
          Predsjednik Vijeća konstatira da su članovi Vijeća primili obavijest Gradskog ureda za katastar i geodetske poslove u vezi traženja katastarske izmjere k.o. Starjak i k.o. Horvati. Grad Zagreb za sada planira novu izmjeru k.o Horvati.

         Potpredsjednica Vijeća, Ivana Pogačić informira članove Vijeća o pojavi klizišta u naselju Starjak.
         Član Vijeća, Stjepan Barić navodi  da je mišljenja da na navedenoj lokaciji nije riječ o klizištu jer na ovom području do sada nikad nije bilo klizišta. Misli da je do ove situacije došlo uslijed neovlaštenog pražnjenja  bazena.
Nakon kraće rasprave u kojoj su sudjelovali svi članovi Vijeća, a tijekom koje je konstatirano da treba ispitati i pojavu klizišta u Školskoj ulici, Predsjednik Vijeća, Žarko Vučak predlaže da se izvidi situacija te na idućoj sjednici donesu prijedlozi za rješavanje predmetne problematike.
Informira članove Vijeća o imovinsko-pravnom statusu privatnog zemljišta na koje je postavljen tobogan  u ulici Kraljevečki brijegi IX. odvojak te da ga posjednica zemljišta traži da se sprava ukloni sa njezinog posjeda. U razgovoru o navedenoj problematici, predsjednik Vijeća Gradske četvrti Brezovica ga je informirao da je akcija uvrštena u Plan temeljem amandmana člana Vijeća, Zdravka Harmicara. Treba naći lokaciju na koju će se izmjestiti sprava.
         Član Vijeća, Darko Pereković predlaže da se sprava izmjesti na dječje igralište u Starjaku.

         Žarko Vučak, informira članove Vijeća da se do kraja godine može očekivati javna nabava za rekonstrukciju Grančarske ulice te da Vodoopskrba i odvodnja d.o.o. u 2024. godini planira izgradnju kanalizacije u ulicama Kraljevečki brijegi V. i VI. odvojak 
Budući da se nitko ne javlja za riječ, predsjednik Vijeća zaključuje 31. sjednicu Vijeća Mjesnog odbora Kupinečki Kraljevec I.

          Dovršeno u 20,50 sati.
       Zapisnik vodila:
         Lidija Špišić
     KLASA: 024-08/23-003/2034
     URBROJ: 251-13-11-8/005-23-2
     Kupinečki Kraljevec, 16. listopada 2023. 
                                                                                                       Predsjednik 
                                                                                              Vijeća Mjesnog odbora
                                                                                               Kupinečki Kraljevec I.
                                                                                                      Žarko Vučak
	Izvješće o glasanju
na 31. sjednici Vijeća Mjesnog odbora Kupinečki Kraljevec I.,

16. listopada 2023.

